三羞詩三首
作者：皮日休
朝代：唐

paragraphs: 南荒不擇吏，致我交阯覆。
緜聯三四年，流爲中夏辱。
懦者鬬即退，武者兵則黷。
軍庸滿天下，戰將多金玉。
刮則齊民癕，分爲猛士祿。
雄健許昌師，忠武冠其族。
去爲萬騎風，住作一川肉。
昨朝殘卒回，千門萬戶哭。
哀聲動閭里，怨氣成山谷。
誰能聽晝鼙，不忍看金鏃。
吾有制勝術，不奈賤碌碌。
貯之胸臆間，慙見許師屬。
自嗟胡爲者，得躡前修躅。
家不出軍租，身不識部曲。
亦衣許師衣，亦食許師粟。
方知古人道，蔭我已爲足。
念此向誰羞，悠悠潁川綠。